ສກຂ ອັດຕະປື-ສກຂ ຊຽງຂວງ ຮວ່ມແລກປ່ຽນບົດຮຽນ ວຽກງານຈັດຕັ້ງ-ພະນັກງານ
ເພື່ອປັບປຸງລະບົບກົນໄກການຈັດຕັ້ງປະຕິບັດວຽກງານການຄຸມຄອງ-ການບໍລິຫານລັດ ເວົ້າລວມ, ເວົ້າສະເພາະ ວຽກງານການຈັດຕັ້ງ-ພະນັກງານຂອງຂະແໜງການສຶກສາ 2 ແຂວງ ຄື: ພະແນກສຶກສາ ທິການ ແລະ ກິລາ ແຂວງ ອັດຕະປື ແລະແຂວງ ຊຽງຊວາງໃຫ້ໄດ້ມີການປັບປຸງພັດທະນາເລັງໃສ່ ຍົກສູງຄຸນນະພາບການພັດທະນາຊັບພະຍາກອນມະນຸດໃຫ້ມີປະສິດທິພາບນັບມື້ນັບສູງຂື້ນ
ໂດຍເປັນໄປຕາມແນວທາງທິດຊີ້ນໍາຂອງກະຊວງສຶກສາທິການ ແລະ ກິລາ ໄດ້ວາງອອກ,ພະແນກສຶກສາທິການ ແລະ ກິລາ ແຂວງ ອັດຕະປື ແລະ ພະແນກສຶກສາທິການ ແລະ ກິລາ ແຂວງຊຽງຂວາງ ໄດ້ຮ່ວມກັນເປີດກອງປະຊຸມ ຖອດຖອນແລະ ປ່ຽນບົດຮຽນວຽກງານຈັດຕັ້ງພະນັກງານ ຂື້ນຢ່າງເປັນທາງການ ໃນຕອນ ເຊົ້າ ວັນທີ 11 ທັນວາ 2017 ທີ່ສະໂມສອນ ພະແນກສຶກສາທິ ການ ແລະ ກິລາ ແຂວງ ອັດຕະປື ໂດຍພາຍໃຕ້ການນຳພາຈາກຄະນະນຳທັງສອງຝ່າຍ, ຝ່າຍ ແຂວງ ອັດຕະປື ນຳໂດຍ ທ່ານເວຫາ ກົມມະເມືອງ ຮອງຫົວໜ້າພະແນກ ສຶກສາ ທິການ ແລະ ກິລາ ແຂວງ, ທ່ານ ສົມໄຕ ຫີນເພັດສະດາວົງ ຫົວໜ້າຂະແໜງຈັດຕັ້ງ-ພະນັກງານພະແນກ ພ້ອມ ດ້ວຍຜູ້ຮັບຜິດຊອບ ວຽກງານຈັດຕັ້ງ-ພະນັກງານຂັ້ນເມືອງ 5 ຕົວເມືອງ ໃນທົ່ວແຂວງ ແລະວິຊາການທີກ່ຽວຂ້ອງ; ຝ່າຍ ແຂວງ ຊຽງຂວາງ ນຳໂດຍທ່ານ ທອງສີ ພັນທະວົງ ຮອງຫົວໜ້າພະແນກສຶກສາທິການ ແລະ ກິລາ ແຂວງ, ທ່ານ ຈັນດີ ອິນທະວົງ ຫົວໜ້າຂະແໜງຈັດຕັ້ງ-ພະນັກງານ ຂອງພະແນກ ພ້ອມດ້ວຍຜູ້ຮັບຜິດຊອບວຽກງານຈັດຕັ້ງ-ພະນັກງານຂັ້ນເມືອງ ຈາກ 7 ຕົວເມືອງ ໃນທົ່ວແຂວງ ແລະ ວິຊາການ ທີກ່ຽວຂ້ອງເຂົ້າຮ່ວມ.